**Szakmai beszámoló**

**a Kossuth Múzeum**

**2024. évi tevékenységéről**

Készítette:

Zakar József

intézményvezető

Kossuth Múzeum

2025. február 20.

**Preambulum**

A Kossuth Múzeum 2024. évi szakmai beszámolója az 51/2014. (XII. 10.) EMMI rendelet 1.§ A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 95/B. § (9)-(10) bekezdéseiben meghatározott múzeumi feladatokkal kapcsolatos szakmai mutatók alapján készült el.

A Kossuth Múzeumot 1917-ben alapították. 2013 óta fenntartója Cegléd Város Önkormányzata. Működési engedélyének nyilvántartási száma: TerM/VI/2587-1/2021. Székhelye: Cegléd, Múzeum utca 5. Szakmai besorolása: területi múzeum, gyűjtőköre: történet, néprajz, képzőművészet; gyűjtőterülete. Cegléd város közigazgatási területe (helytörténet, néprajz, képzőművészet), a Kossuth-gyűjtemény esetében országos. A kiállításban bemutatott és a gyűjteménybe tartozó kulturális javak tulajdonosa a Magyar Állam és Cegléd Város Önkormányzata. Legutóbbi Szervezeti és Működési Szabályzatát Cegléd Város Önkormányzatának Képviselő-testülete a 131/2024. (IV. 18.) Ök. határozatával hagyta jóvá.

A Kossuth Múzeum dokumentálja, gyűjti, rendszerezi, konzerválja, restaurálja, feldolgozza, bemutatja (publikálja, kiállítja), múzeumandragógiai és múzeumpedagógiai eszközökkel közre adja az általa őrzött, a ceglédi identitást jelentő és megtestesítő történeti, néprajzi és képzőművészeti tárgykörbe tartozó kulturális javakat. A helytörténeti, néprajzi és képzőművészeti gyűjtemények mellett meghatározó Kossuth Lajos személyéhez és ceglédi kultuszához kötődő dokumentumok és tárgyak száma, melyek országos és nemzetközi hírnevet adtak az intézménynek. A Kossuth-kultusz ceglédi hagyománya 2014-ben felkerült az UNESCO Szellemi Kulturális Örökség Nemzeti Jegyzékére.

**Személyi szervezeti összetétel**

Az intézményben összesen 10 fő teljes állású alkalmazott dolgozott. A Kossuth Múzeum Szervezeti és Működési Szabályzatában 10 státusz szerepel.

A szakalkalmazottak: 1 fő történész, 1 fő néprajzos, 1 fő művészettörténészi feladatokat ellátó muzeológus, múzeumigazgató, 1 fő gyűjteménykezelő, 1 fő restaurátor, 1 fő múzeumpedagógus, 1 fő múzeumi adatrögzítő. Az egyéb alkalmazottak: 1 fő vagyonőr, 1 fő teremőr, 1 fő takarító. A Kossuth Múzeum jogszabály által meghatározott feladatait sokszor erőn felül, az intézmény humánerőforrás allokálásával, projektmódszer segítségével hidaltuk át. A státuszban foglalkoztatottak mellett megbízási szerződéssel 1 fő fotós, kiállítás-rendező/építő személy látja el a műtárgyak fényképezését, a felvételek retusálását és az aktuális kiállítások installálásának feladatait.

|  |  |  |  |
| --- | --- | --- | --- |
|  | **Munkakör** | | **Létszám** |
| 1. | történész | Szakalkalmazottak | 1 fő |
| 2. | néprajzos | 1 fő |
| 3. | művészettörténészi feladatokat ellátó muzeológus, intézményvezető | 1 fő |
| 4. | gyűjteménykezelő | 1 fő |
| 5. | restaurátor | 1 fő |
| 6. | múzeumpedagógus | 1 fő |
| 7. | múzeumi adatrögzítő | 1 fő |
| 8. | vagyonőr | Technikai alkalmazottak | 1 fő |
| 9. | teremőr | 1 fő |
| 10. | takarító | 1 fő |
|  | **Összesen** |  | **10 fő** |

A múzeum pénzügyi feladatait Cegléd Város Önkormányzat Pénzügyi Irodájának munkatársai, a Pénzügyi Iroda vezetőjének irányításával látják el.

A 2024-es év során pályázati keretből több projekt is megvalósult vagy lezárult. Ezek kiállítások létrehozását, illetve papíralapú műtárgyak restaurálását támogatták.

|  |  |  |  |
| --- | --- | --- | --- |
| **Pályázati cél** | **Forrást biztosító szervezet** | **Elnyert támogatás összege (Ft)** | **Státusz** |
| „Mi, ceglédiek. A város géniuszai a millenniumi években” – időszaki kiállítás | NKA Magyar Géniusz Ideiglenes Kollégium | 23.945.000 | 2024. február 29-én elszámolva, hiánypótlás nélkül lezárva. |
| Kossuth Lajos Földváry Károlynak írt leveleinek és Kossuth Ferenc díszpolgári  okleveleinek restaurálása | NKA Múzeumok Kollégiuma | 500.000 | Folyamatban. A projekt záró dátuma: 2025. augusztus 29. |
| **Összesen** | | **24.445.000** |  |

**1. Gyűjtemények gyarapítása és nyilvántartása**:

**a)** a kulturális javak **folyamatos gyarapítása:**

A Kossuth Múzeum a törvényi előírásoknak és a szakágazati jogszabályi környezetnek, valamint a működési engedélyében szereplő gyűjtőkör meghatározásának megfelelően, történeti, néprajzi és képzőművészeti gyűjteményei és segédgyűjteményei a 2024. évben folyamatosan gyarapodtak a kutatói és a gyűjtői tevékenységnek köszönhetően. A beérkező tárgyak, dokumentumok és egyéb adatok főleg felajánlás, ajándékozás útján kerültek a múzeum tulajdonába, ugyanakkor volt néhány tárgycsoport vagy képzőművészeti alkotás, melyeket a Kossuth Múzeum 2024. évi költségvetésében rendelkezésre álló műtárgyvásárlási célra tervezett összegből vásárolhatott meg az intézmény, gyarapítva ezzel a kulturális javait. A nem ajándékozás útján bekerülő dokumentumok, tárgyak, képzőművészeti alkotások az intézmény gyűjteményeinek gyűjteményfejlesztési stratégiái alapján kerültek kiválasztásra és megvásárlásra. Az anyagi ráfordítás mértéke függött az ár-érték arány piaci tendenciáitól is, de minden esetben a reális keretek között maradt.

Vásárlás útján a következő tételek kerültek a Kossuth Múzeum kulturális javaihoz 2024-ben:

|  |  |
| --- | --- |
| **Tárgy/tárgycsoport megnevezése** | **Bruttó vételár (Ft)** |
| Kossuth Lajos Tódort ábrázoló fotográfia | 100.000 |
| Kossuth Lajos zenélő kép | 200.000 |
| Kossuth Ferenc: Ismeretlen hölgy portréja. Olaj, fatábla. 1900. | 350.000 |
| Lukácsi János: Vizimalom. Olaj, vászon (é.n.) | 120.000 |
| Lukácsi János: Sárgadinnyés csendélet. Olaj, vászon. (é.n.) | 120.000 |
| Veér László: Virágos csendélet. Olaj, karton. 1959. | 60.000 |
| Benedek Péter: Zrínyi Ilona. Olaj, vászon. 1939. | 50.000 |
| Mosdó szekrény tükörrel és márványlappal (1880-1890-es évek) | 90.000 |
| Öntöttvas kályha tűzszerszámok (1880-1890-es évek) | 30.000 |
| Szecessziós fésülködő asztal, 1910-es évek | 65.000 |
| „Címer” faldísz. Felirata: „Emlékül - Kossuth L. 1830”  Kossuth Lajost és az országháziakat ábrázoló színes litográfia | 250.000 |
| Lukácsi János: Pásztorok a tűz körül. Olaj, vászon. (é.n.) | 120.000 |
| Fehér damaszt terítő garnitúra | 80.000 |
| Gyökössy Lajos: Paraszt udvar. Tusrajz, tus, papír. 1908 | 26.400 |
| **Összesen:** | **1.661.400** |

**b)** a kulturális javak **feldolgozása, meghatározása, hitelesítése:**

A gyűjtő- és kutatómunkához szorosan hozzá tartozik a gyűjteményekben található műtárgyak meghatározása, hitelesítése, rendszerezése. A tárgyak alapinformációit jó esetben a korábbi vagy az eredeti tulajdonos elmondása alapján rögzítettük, de a gyűjteményekben szerzett tapasztalatokkal, kutatási eredményekkel összevetve váltak beágyazhatóvá helytörténet, családtörténet, stb. közegébe. Sokszor egy dokumentum vagy műtárgy esetében hónapokon át húzódó kutatómunka is tapasztalható, mire releváns és szakmailag hiteles eredmény érhető el. A történeti tárgyi és dokumentációs gyűjteményünkben több olyan dokumentum is azonosításra és feldolgozásra került, amelyek Cegléd város 19. század végi és 20. századi történetének kutatásához és közzétételéhez releváns adatokat szolgáltatnak. Néprajzi gyűjteményünkben tárgycsoportok azonosításra és feldolgozásra (textilek és kerámiák, iparosok eszközei), a képzőművészeti gyűjteményünkbe korábban és 2024-ben került alkotások meghatározása és az alkotói életművekbe helyezése volt az elvégzett feladat.

**c)** a kulturális javak **nyilvántartásba vétele, revíziója, rendezése és gondozása:**

A leltárkönyvek szakszerű vezetése, a műtárgyak nyilvántartásba vétele, az esedékes revíziós feladatok elvégzése minden gyűjteményi és segédgyűjteményi egységre vonatkozóan a szakalkalmazottak feladata. Intézményünkben a szakleltárkönyvek a következő csoportokat alkotják: történeti tárgyi gyűjtemény (3 db), történeti dokumentációs gyűjtemény (21 db), néprajzi gyűjtemény (6 db), képzőművészeti gyűjtemény (1 db), fotónegatív segédgyűjtemény (17 db), diapozitív segédgyűjtemény (3 db), adattári segédgyűjtemény (6 db), könyvtár (5 db).

2024-ben a történeti szakág 320 darabbal, a néprajzi 120 darabbal, a képzőművészeti anyag 16 darabbal gyarapodott a leltárkönyvekben. A 2024-es gyarapodással együtt a történeti gyűjteményben 3.407, a néprajzi gyűjteményben 7.238, a képzőművészeti gyűjteményben 789 leltári számmal ellátott tárgy szerepel. A történettudomány kategóriájába tartozó beleltározott forrásértékű dokumentumok beleltározott száma 2024-ben 2950, így összesen 34.242 leltározott darab található a gyűjteményben, valamint az adattári gyűjtemény 113 tétellel gyarapodott és összesen 7.701 tételt tartalmaz. A Kossuth Múzeum könyvtára 25 db könyvvel, 30 db periodikával gyarapodott, az összes leltározott könyvtári állomány 20.510 tételt jelent. Az elmúlt évtizedben a digitális fotózás következtében a Kossuth Múzeum digitálisan született kulturális javainak száma 2024-ben összesen 5.739 felvétel, amibe a tárgyévben 10 felvétel került beleltározásra.

Szakgyűjteményeinkben, a tárgyévben revízió alá 3.962 darab (történeti: 355, néprajzi: 3.607) esett. Ezeken túl a történeti dokumentációs segédgyűjtemény 3.610 tétele és a könyvtár 1.870 tétele is revízió során ellenőrizve lett.

Emellett a szakgyűjteményekhez tartozó műtárgy-nyilvántartási rendszerek alapján leírókartonnal ellátott műtárgyak száma: 7.908 tétel. A nyilvántartási adataival számítógépen rögzített, akkreditált szoftverrel (Huntéka – QULTO-M felhőalapú katalogizáló rendszer) nyilvántartott műtárgyak száma összesen: 6.153 db, egyéb szoftverrel (Microsoft-Excel) is nyilvántartott műtárgyak száma összesen 16.156 db.

|  |  |  |  |
| --- | --- | --- | --- |
| **Tárgyi gyűjteményi anyag** | | | |
| **Szakág** | **Tárgyévi gyarapodás** | **Összes meglévő állomány** | |
| 2024-es egyedi leltározott tárgy darab/tétel | Összes egyedi leltározott tárgy darab/tétel | Tárgyévben revízió alá vont kulturális javak száma |
| Történet | 320 darab | 3.407 darab | 355 darab |
| Néprajz | 120 darab | 7.238 darab | 3.607 darab |
| Képzőművészet | 16 darab | 789 darab | 0 darab |
| **Összesen** | **457 darab** | **11.434 darab** | **3.962 darab** |
| Történeti dokumentációs gyűjtemény | 2.950 tétel | 34.242 tétel | 3.610 tétel |
| Adattári dokumentációs egység | 113 tétel | 7.701 tétel | 0 |
| Könyvtári gyűjtemény | 55 darab | 20.510 darab | 1.870 darab |
| Fotónegatív gyűjtemény | 0 | 46.673 darab | 15.231 darab |
| **Teljes gyűjteményi anyag összesen** | **3.118 tétel** | **109.126 tétel** | **20.711 tétel** |

**d)** a kulturális javak **digitalizálása;**

A Kossuth Múzeumban évek óta meghatározó tevékenység a gyűjteményekbe tartozó műtárgyak és dokumentumok digitalizálási folyamata. A magyar állam a Digitális Nemzet Fejlesztési Program keretében a „Közgyűjteményi Digitalizálási Stratégia 2017-2025” dokumentumában megfogalmazta, hogy a korábban elsősorban állományvédelmi célokkal megvalósított digitalizálást a köz javára kell fordítani. A stratégia alapján lehetővé kell tenni, hogy a könyvtárak mellett a múzeumok tárgy-, dokumentum- és segédgyűjteményeinek 2025-re 50%-a legyen elérhető online formában és legalább 40%-ban oktatási célokat is szolgálhassanak (kapcsolódva a Digitális Oktatási Stratégiához).

A digitalizálás nemcsak transzparenssé teszi az intézmény gyűjteményi egységeit (kutathatóság, feltárás, feldolgozás, stb.), hanem össze is kapcsolja azokat: így bármilyen interdiszciplináris feldolgozás, korábbi kutatási eredmény pontosítása gyorsan és könnyedén megvalósíthatóvá válik. Továbbá az új kontextusban megjelenő tartalmak az oktatást interaktívvá teszik és a tudás szélesebb körben elérhető.

A Kossuth Múzeum történeti tárgyi gyűjteményének mintegy 50%-a már fotózott állapotban van, a néprajzi gyűjtemény 84 %-a, a képzőművészeti gyűjtemény 100 %-a rendelkezésre áll a közzétételre, ugyanakkor a hozzá tartozó adatok elektronikus formában rögzítése egy hosszabb folyamat. A történeti tárgyi és dokumentációs gyűjtemény digitális feldolgozása csak részben teljesült eddig, de 2023-tól a néprajzi és képzőművészeti gyűjtemények leltárkönyvei egyéb szoftverrel (Microsoft-Excel) is nyilvántartott műtárgyak (16.156 darab) adatai már digitálisan kereshetők az intézmény dolgozói számára. Ezzel a tárgyévben előkészítettük ez utóbbi két gyűjtemény feltöltését a Huntéka – QULTO-M felhőalapú katalogizáló rendszerbe, ami majd lehetővé teszi az intézmény dolgozóin kívül is a jövőbeli hozzáférést a nyilvánosság számára.

|  |  |
| --- | --- |
| **Műtárgynyilvántartási tevékenység** | **Összes meglévő karton, illetve fényképes karton** |
| Leírókartonnal ellátott műtárgyak száma | 7.908 |
| Nyilvántartási adataival számítógépen rögzített, **nem auditált gyűjtemény(ek)ben nyilvántartott műtárgyak száma összesen** | 6.153 |
| Digitálisan feldolgozott, valamilyen adathordozón **offline elérhető műtárgyak száma** | 16.156 |
| Digitálisan született kulturális javak száma (db) | 5.739 |
| A műtárgy-anyaghoz kapcsolódó mutató/utaló rendszer | részleges |

**2.** a kulturális javakra alapozott **kiállítási tevékenység**:

A múzeumok alaptevékenységi köréhez tartozik a kulturális javak és a hozzájuk tartozó információk közzététele. A különbféle papír alapú vagy online megjelenő publikációk mellett kiállítások formájában tudjuk közreadni a múzeumban dolgozó szakemberek által elért tudományos eredményeket, többnyire ismeretterjesztő formában.

**a) hazai vagy külföldi állandó, időszaki vagy vándorkiállítások szervezése, rendezése**,

**Állandó kiállítás:**

* „Tükör valék…” – dokumentumok Kossuth Lajos életéből
* Patkós Irma színésznő hagyatéka.

**Időszaki kiállítás:**

* Mi, ceglédiek. A város géniuszai a millenniumi években
* Sárközy Erzsébet (1950-2023) festőművész emlékkiállítása
* Miklosovits László grafikusművész jubileumi kiállítása
* Tony Curtis órája
* Ez történt Cegléden
* Vásárok, piacok, portékák – Történetek a 660 éves Cegléd múltjából
* Oldal Lajos (1894-1979) festőművész emlékkiállítása

**b) tárgykatalógusok és kiállítási vezetők megjelentetése**,

* Mi, ceglédiek. A város géniuszai a millenniumi években kiállításvezető katalógus magyar és angol nyelven
* Mi, ceglédiek. Múzeumpedagógiai foglalkoztató lapok 8-12 éveseknek
* Mi, ceglédiek foglalkoztató lap 8-12 éveseknek

**c) virtuális kiállítások rendezése, valamint**

2024-ben nem készült virtuális kiállítás. A múzeum honlapján továbbra is elérhető a 2023-ban „Bíbor és arany. A Kossuth-kultusz ceglédi hagyománya” című időszaki kiállításhoz kapcsolódóan létrehozott virtuális kiállítás, mely segédanyagként használható az általános és középiskolai tananyaghoz kapcsolódóan. Az ismeretanyag írott, képi és játékos formában elérhető.

**d) látványraktárak kialakítása;**

Látványraktár kialakítására a jelenlegi infrastrukturális közegben nem volt lehetőségünk, bár a jövőre nézve fontos lenne a néprajzi gyűjteményt ilyen módon bemutatni.

**3. műtárgyvédelem**: a kulturális javak raktári megőrzése, megelőző állagvédelme, aktív restaurálása és konzerválása;

A Kossuth Múzeum gyűjteményei rendszeres műtárgyvédelmi monitorozás alatt állnak. Ezt intézményünk restaurátora végzi a gyűjteményekért felelős muzeológusokkal és a gyűjteménykezelővel együtt. Ez a tevékenység az állandó és időszaki kiállításainkban szereplő tárgyakra és a raktárhelyiségekben őrzött kulturális javakra egyaránt vonatkozik.

A Kossuth Múzeum főépületében lévő négy raktárhelyiségünk teljesen megtelt, a legtöbb polc zsúfolt, amely nehezíti a tárgyak kezelését, sok esetben veszélyezteti is azokat. Ezen a helyzeten kis mértékben javított a 2023-ban vásárolt és beépített polc-rendszer. A rajta elhelyezett műtárgyak lehetővé tették a szellősebb tárolást a néprajzi raktárban, de a történeti tárgyi raktárban továbbra sem javított a helyzeten.

Az intézmény két külső raktárban tárolja nagyméretű tárgyait, eszközeit. A Külső-Kőrösi úti raktárhelyiségben a néprajzi gyűjteménybe tartozó mezőgazdasági eszközöket (ekék,

boronák, gabonaszelelők, különböző meghajtású járgányok), szekereket, iparos műhelyek (kovács, kékfestő, kötélverő, olajütő, nyomda, szódakészítő, stb.) felszereléseit, egyes szerszámait, a református temetőből származó gombos fejfákat tároljuk. A másik külső raktár a Gubody utcai bérlemény, ahol elsősorban bútorokat (szekrényeket, asztalokat, székeket, padokat, kelengye és kereskedő ládákat) őrzünk. 2024-ben – folytatva a 2023-ban elkezdett folyamatot – újabb műtárgy tároló polcok kerültek felállításra, így a raktár alapterülete jobban kihasználhatóvá vált. A polcokon a tárgytípusonként elhelyezett csoportoknak köszönhetően sokkal több tárgy elfér, mint a korábbi földön tárolással. Ez műtárgyvédelem szempontjából is sokkal elfogadhatóbb és a gyűjtemény is áttekinthetőbbé vált.

A történeti tárgyi és a képzőművészeti gyűjtemények raktárhelyiségeiben polckataszter került kialakításra 2022-ben és a hozzájuk tartozó mutató segítségével a tárgyak keresési folyamata egyszerűbbé vált. A néprajzi gyűjtemény raktárhelyiségében ennek kialakítását 2023-ban elindítottuk, de itt és a történeti tárgyi gyűjteményi raktárban a nagy számú gyarapodás és a helyiségek átrendezése miatt 2025-ben ennek aktualizálására van szükség. A múzeum történeti dokumentációs gyűjteménye és a fotónegatív gyűjtemény negatívja és a hozzájuk tartozó leírókartonok a korábbi öt tárolási helyről egy erre a célra, egy helyiségben kialakított, zárható szekrénysorba kerültek. Tárolásuk ezáltal biztonságos, kereshetőségük egyszerűbb lett.

A fő épület raktárhelyiségeiben – ahol szerves eredetű anyagokból készült műtárgyakat (textil, papír, gyékény, szalma stb.) tárolunk – rovarkárosodás (moly, farontó bogár) elkerülése érdekében a rendszeres vegyszeres beavatkozás (évente két alkalommal) elengedhetetlen. Prevenció szempontjából a raktárhelyiségek ablakaira már korábban rovarhálót helyeztünk el, melynek jelenléte szükséges a szellőztetés során. 2024-ben – annak ellenére, hogy az intézmény költségvetése tartalmazta a fedezetet – a fertőtlenítést nem tudtuk megvalósítani a folyamatosan növekvő, fenntartói forráshiány miatt.

|  |  |  |  |  |
| --- | --- | --- | --- | --- |
| **A tárgyévben állományvédelmi kezelésben részesült műtárgyak száma** | | | | |
| **Szakág** | **Tisztított** | **Konzervált** | **Restaurált** | **Fertőtlenített** |
| Történet | 142 | 142 | 78 | 12 |
| Néprajz | 265 | 8 | 6 | 18 |
| Képzőművészet | 31 | 3 |  |  |
| **Összesen** | **438** | **153** | **84** | **30** |

**4. szolgáltatási feladatok:**

**a) a kiállításhoz vagy a gyűjteményhez kapcsolódó, látogatók bevonásával megvalósuló/irányuló tevékenység**,

A Kossuth Múzeum „Tükör valék…” – Dokumentumok Kossuth Lajos életéből című állandó kiállításunk témája és az időszaki kiállításaink is a Ceglédre látogató, több éjszakát itt töltő turisták körében és az egy napos kirándulásokon részt vevők számára is célpontként szerepel. Az egyéni látogatókra kevésbé jellemző, de a csoportosan érkezők körében gyakori a tárlatvezetés igénylése.

A 2024. év legnépszerűbb kiállítása a Cegléd város 660. évfordulója alkalmából megrendezett *Vásárok, piacok, portékák – Történetek a 660 éves Cegléd múltjából* című időszaki kiállításunk volt a *Mi, ceglédiek – A város géniuszai a millenniumi években* című időszaki kiállítás mellett. Mindkét kiállítás Cegléd múltjával, a város történetével foglalkozott. Nemcsak a városba látogatóknak nyújtott élményt a kiállítás, hanem a helyi lakosoknak, iskolás csoportoknak is egyaránt. Rendszeresek voltak a múzeumpedagógiai foglalkozások és a tárlatvezetések mindkét időszaki kiállításban.

A legtöbb látogatót a nyugdíjasok csoportja, az óvodai és iskolai közösségek jelentik. Az utóbbiaknak múzeumi órákat, múzeumpedagógiai programokat is kínálunk kiállításainkhoz kapcsolódóan, vagy más tematikákra fűzve, gyűjteményeinkre alapozva ajánljuk azokat helyi és a városba látogató közoktatási intézmények csoportjainak. Kiemelt időszak volt a múzeumpedagógiai programok és az állandó kiállítás megtekintése szempontjából a március, május, június, szeptember hónapok. Ekkor az óvodás korosztálytól egészen a nyugdíjasokig számos csoport vette igénybe szolgáltatásainkat. Májusban, júniusban és szeptemberben az osztálykirándulások keretében szintén nagyszámú csoportok érkeztek a múzeumba.

A múzeum rendezvényeinek sorában kiemelkedő helyet foglal el a Múzeumok éjszakája (2024. június 22.) országos rendezvény. A költséghatékonyság jegyében 2024-ben is az intézményben és a Múzeum utcai szakaszon biztosítottuk különböző programokat, melyek gyűjteményeink, kiállításaink népszerűsítését célozták, ugyanakkor több városi civil szervezettel (Cegléd Táncegyüttes, Cigle népdalkör, Ládafia Egyesület, Ceglédi Alkotók Egyesülete, Fiatal Alkotók Műhelye) és intézménnyel (Ceglédi Városi Könyvtár, Kossuth Művelődési Központ, Cegléd Városi Televízió) együttműködve valósítottuk meg a rendezvényt. A Kossuth-kultusz ceglédi hagyományának bemutatásával részt vettünk a Szentendrei Szabadtéri Múzeumban a Pünkösdi Örökség Ünnepen (2024. május 20.), valamint a ceglédi Városnapokon (2024. május 4.), a Kossuth Toborzó Ünnepély és Huszárfesztivál (2024. szeptember 20-22.) programjain; a Kossuth Múzeum múzeumsátorba települt ki, ahol kiadványokkal és játékos feladatokkal jelent meg a fiatalok megszólítása érdekében.

A Kossuth Múzeum egyéni és csoportos látogatói a 2024-es évben a ceglédi, Cegléd környéki lakosok, az ország különböző településeiről érkezők, valamint erdélyi, délvidéki és felvidéki magyarok, németek, osztrákok, olaszok, franciák, angolok voltak.

|  |  |
| --- | --- |
| **Az állandó és időszaki kiállítások látogatói** | |
| Felnőtt (egyéni és csoportos) | 555 |
| Diák és nyugdíjas (egyéni és csoportos) | 1601 |
| Ingyenes látogató | 2370 |
| **Összes látogató** | **4526** |
| **Összesből diákok** | **1955** |
| Külföldi becsült látogatók száma | 120 |
| Összesből időszaki kiállítások látogatószáma | 3627 |

|  |  |  |  |
| --- | --- | --- | --- |
| **Múzeumi rendezvények látogatói** | | **rendezvények/**  **programok száma** | **résztvevők száma** |
| Múzeumpedagógiai foglalkozások | óvodások | 22 | 189 |
| általános iskolások | 44 | 1074 |
| középiskolások | 5 | 135 |
| felsőoktatási hallgatók | 1 | 12 |
| **Összesen** | **72** | **1410** |
| Szabadidős gyermek- és felnőtt rendezvények | családi programok | 1 | 876 |
|  | inkluzív programok (pl. szociálisan hátrányos helyzetűeknek vagy fogyatékos személyeknek szóló programok) | 2 | 26 |
|  | múzeumandragógiai programok | 3 | 64 |
|  | Tudásközvetítő programok (pl. gyűjteményekre és a kiállításokra alapozott ismeretterjesztő előadások vagy kerekasztal beszélgetések) | 5 | 127 |
|  | közösségépítő programok (pl. kisebbségeknek, nemzetiségeknek, külhoni magyaroknak vagy a civil szférának szóló programok) | 3 | 99 |
|  | **Összesen** | **14** | **1192** |
| Tárlatvezetések | Magyar nyelvű tárlatvezetések | 66 | 1514 |
| Idegen nyelvű tárlatvezetések | 2 | 30 |
| **Összesen** | **68** | **1544** |
|  | **Összesen** | **4146** | |
| **Múzeumi programok/rendezvények és kiállítások együtt** | | 174 | **8975** |

**b) a társadalmi felzárkózást, a közgyűjteményekben őrzött tudásbázis megértését, befogadását, a gyűjtemények köznevelési hasznosítását, valamint az egész életen át tartó tanulást elősegítő tevékenység,**

Az előző pontban megfogalmazottokon túl és a Kossuth Múzeum múzeumpedagógiai programok szervezése, megtartása mellett múzeumandragógiai feladatokat is ellát. Ezek elsősorban a felnőtt korosztályt célozzák. A múzeumban egyéb programok is segítették a köznevelést és az egész életen át tartó tanulást: a múzeum könyvtára és közművelődési helyisége, könyvbemutatókat, előadásokat tartottunk 2024-ben is (11 alkalom előadáson 290 fő vett részt).

Közoktatási intézmények közül egységes gyógypedagógiai módszertani intézményekből az év folyamán 1 csoport is részt vett múzeumi órán, valamint több olyan diákcsoport is ellátogatott hozzánk, akik hátrányos helyzetűek, illetve halmozottan hátrányos helyzetűek. Számukra ingyenes hozzáférést biztosítottunk a múzeumi élményekhez, ahogyan egyéb programjaink is ingyenesen voltak igénybe vehetők.

Továbbá tárlatvezetéseket tartottunk szenvedélybetegek rekreációs csoportjának (két alkalommal 26 főnek).

**c) múzeumpedagógiai, ismeretterjesztő és egyéb kiadványok megjelentetése,**

A Kossuth múzeum múzeumpedagógiai foglalkozásaihoz különböző feladatlapok, egyes kézműves foglalkozásokhoz előre nyomott sablonok használatát biztosítottuk, valamint az állandó kiállításhoz kapcsolódóan (8-12 évesek számára) nyomtatott játékos feladatlapot állítottunk össze. A Mi, ceglédiek – A város géniuszai a millennium éveiben című időszaki kiállításhoz gyerekeknek szóló múzeumpedagógiai foglalkoztató lapok is készültek.

**d) PR- és marketingtevékenység, médiakapcsolatok,**

A Kossuth Múzeum aktív kapcsolatot ápol a különböző helyi, regionális és országos sajtóorgánumokkal. Rendszeresen szerepelünk hírekkel, programkínálatokkal a helyi kiadványokban, és a Ceglédi Városi Televízió híreiben, beszélgetős műsoraiban (Háttér Magazin), valamint a Cegléd Rádióban és heti szinten a Mária Rádió ceglédi stúdiójának programjában.

Az intézmény saját honlappal rendelkezik, amely összetett struktúrával rendelkezik és rendszeresen frissülő tartalommal érhető el, melynek látogatottsága havi szinten átlagosan 500 megtekintés. A honlap nem akadálymentes, de rendelkezik mobiltelefonra optimalizált verzióval, és szükséges annak megújítása is.

|  |  |  |
| --- | --- | --- |
| **Kommunikáció** | | |
| **Írott és elektronikus médiában történő megjelenés** | | |
| Írott sajtó | országos | 2 |
| helyi | 5 |
| Televízió | országos | 2 |
| helyi | 28 |
| Rádió | országos | 1 |
| helyi | 70 |
| Internet | országos | 3 |
| helyi | 25 |

**e) kutatóknak nyújtott hagyományos vagy elektronikus szolgáltatások**

A Kossuth Múzeumba rendszeresen érkeznek Cegléd helytörténetével, a valamikori járás településeihez kapcsolódó néprajzi és helytörténeti adatok kérésével, Kossuth Lajos életével és a Kossuth-kultusz ceglédi hagyományával összefüggő információkkal kapcsolatban. Folyamatos a történeti, néprajzi és képzőművészeti gyűjteményekhez kapcsolódó adattári anyagunkban és a történeti dokumentációs gyűjteményünkben fellelhető adatokkal és dokumentumokkal kapcsolatos kutatói igény.

A 2024. évben a külső kutatók száma, akik szakdolgozathoz, tanulmányhoz, egyéb publikációhoz kértek kutatási engedélyt és folytattak több alkalmas kutatói tevékenységet: 16 fő.

**5. tudományos kutatás:**

**a) a gyűjteményi munkán alapuló kutató és feldolgozó tevékenység**,

A Kossuth Múzeumban a gyűjteményekért felelős szakalkalmazottak a gyűjteményekhez és Cegléd helytörténetéhez, néprajzához, képzőművészeti életéhez kapcsolódóan rendszeres kutató munkát folytatnak. Az intézményben őrzött kulturális javak meghatározását, kontextusba helyezésére vonatkozóan rendszeres adatgyűjtést (levéltári kutatás, más közgyűjteményekkel együttműködés, különböző adatbázisokban, korabeli helyi és országos sajtóorgánumokban elérhető információgyűjtés) végeznek a múzeum dolgozói. A felhalmozódó adatok közötti összefüggések feltérképezése, rendszerezése és tisztázása minden kutatás fontos részét képezik. A fellelt, feltárt és feldolgozott anyagok különböző formában kerülnek a nagyközönség elé: kiállítások, publikációk, előadások, ismeretterjesztő cikkek formájában.

**b-c) az eredmények írásos, képi, audiovizuális vagy hangzó, hagyományos vagy elektronikus formában történő közzététele**, valamint tudományos konferenciákon való részvétel, konferenciák szervezése, az eredmények népszerűsítése.

A Kossuth Múzeum munkatársai törekednek arra, hogy az intézményben feltárt kutatási eredményeket, történeti, helytörténeti, néprajzi, képzőművészeti témával kapcsolatos összegzett információkat szélesebb körrel is megismertessék. Ennek formája lehet a kiállítás, a nyomtatott vagy elektronikus médiumokban való publikálás, előadás tartása. A múzeum munkatársai 2024-ben négy nagy témában folytattak kutatási, feltárási, rendszerezési és feldolgozói munkát:

* Kossuth Lajos élete, politikai munkássága és a Kossuth-kultusz ceglédi hagyománya,
* Cegléd 19-20. századi helytörténete: történelmi – történeti események, családtörténetek, társadalmi változások
* A ceglédi laktanyák és a helyőrség története
* Ceglédi képzőművészek élete és munkássága a 19. század elejétől napjainkig

A szakalkalmazottak az intézmény 2024-es év kutatási területeinek megfelelően azokat online felületeken, illetve nyomtatott formában megjelentették vagy tudományos konferenciákon adták elő.

A Kossuth Múzeum munkatársai 2024-ben együttműködési szerződést kötött a Magyar Nemzeti Közgyűjteményi Központ Magyar Nemzeti Múzeumával, a Magyar Művelődési Intézettel és a Petőfi Kulturális Ügynökséggel, melynek keretében öt külső helyszínen (Abony, Törtel, Áporka, Tápióbicske, Tatárszentgyörgy) és egy a múzeumban valósult meg *Térségünk kincsei a közösségnél: Gyűjtők és gyűjtemények, avagy a múzeum és a civil szféra együttműködése címmel*.

Kiállítási előkészítő munka és forgatókönyv több kiállítási téma kapcsán is elkészült és megvalósult (Sárközy Erzsébet (1950-2023) festőművész emlékkiállítása; Miklosovits László grafikusművész jubileumi kiállítása; Vásárok, piacok, portékák – Történetek a 660 éves Cegléd múltjából; Oldal Lajos (1894-1979) festőművész emlékkiállítása; Lukácsi János festészete). A Kossuth Múzeum 2027-ben 110 éves, az épület, ahol a Kossuth Múzeum található, 120 éves, a „ceglédi százak” turini látogatásának 150., Kossuth Lajos születésének 225., Gubody Ferenc egykori ceglédi polgármester halálának 120. évfordulója lesz, így az öt évfordulóra felfűzve 2027-ben egy új állandó Kossuth-kiállítást és egy várostörténeti kiállítást szeretnénk nyitni, melynek tervezői és előkészítői munkái 2024-ben elindultak. Az új állandó kiállítás Cegléd város történetét, az itt élt emberek tevékenységét, életmódját és Kossuth Lajos életét, politikai munkásságát, a Kossuth-kultusz ceglédi hagyományát kívánja ötvözni és bemutatni.

|  |  |  |  |  |
| --- | --- | --- | --- | --- |
| **Tudományos kutatótevékenység** | | | | |
| Az intézmény saját kutatási témáinak száma | 5 | | | |
| Munkatársak által tartott előadások száma | 43 | | | |
| Munkatársak hazai és nemzetközi konferencianapjainak száma | 8 | | | |
| Elkészült kiállítási forgatókönyvek száma | 6 | | | |
| Külső kutatók száma a tárgyévben | 16 | | | |
| Jóváhagyott és igénybe vett kutatónapok száma | 14 | | | |
| **Összesen** | **92** | | | |
| **Publikációk, kiadványok** | tanulmány | periodika, önálló kötet | kiállítás vezető, katalógus | marketing célú kiadvány, kisnyomtatvány, szórólap |
| Történet szakág | 3 | 1 | 1 | 7 |
| Néprajz szakág | 0 | 0 | 0 | 0 |
| Képzőművészet szakág | 0 | 0 | 1 | 3 |
| **Összesen** | 3 | 1 | 2 | 10 |
| **Szakmai rendezvények** | rendezvények száma | | résztvevők száma | |
| Tudományos konferenciák | 1 | | 46 | |
| Előadások | 11 | | 257 | |
| **Összesen** | 12 | | 303 | |

Cegléd, 2025. február 20.

Zakar József

intézményvezető

Kossuth Múzeum