

**Cegléd Város Önkormányzatának Polgármesterétől**

2700 Cegléd, Kossuth tér1.

Levélcím: 2701 Cegléd, Pf.: 85.

Tel.: 06-53/ 511-400, Fax: 511-406, E-mail: polgarmester@cegled.hu

Ügyiratszám: C/1074/2025. **Tárgy:** Bölcsődei ellátás2025. évi intézményi

Előterjesztő: Dr. Csáky András polgármester önköltségszámítás, gondozási intézményi térítési díj

Szakmai előterjesztő: Turcsik Tímea Judit intézményvezető **Melléklet:** díjszámítási táblázat

Ügyintéző: Makai Viktória vezető-főtanácsos

**ELŐTERJESZTÉS**

a Képviselő-testület 2025. március 20-ai testületi ülésére

**Tisztelt Képviselő-testület!**

A személyes gondoskodást nyújtó gyermekjóléti alapellátás keretében biztosított gyermekek napközbeni ellátásáért fizetendő térítési díj szabályozási keretét a *gyermekek védelméről és a gyámügyi igazgatásról szóló 1997. évi XXXI. törvény* (továbbiakban: Gyvt.) *146-151. §-ai,* és a *személyes gondoskodást nyújtó gyermekjóléti alapellátások és a gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rendelet* (a továbbiakban: Kormányrendelet) állapítja meg.

A fenntartónak az intézményi térítési díjat a Gyvt. 147. § (2) bekezdése alapján ki kell számolni, és külön kell meghatározni a gyermekek gondozására, nevelésére, nappali felügyeletére és a vele történő foglalkozásra (továbbiakban együtt: gondozására), külön az étkezésre.

A Kormányrendelet 9. § (1) bekezdése értelmében: „*Bölcsőde, mini bölcsőde esetében a Gyvt. 147. § (2) bekezdés szerinti gondozására számított intézményi térítési díj az élelmezés nyersanyagköltségével csökkentett szolgáltatási önköltség és a normatív állami hozzájárulás összegének különbözete. Az élelmezés nyersanyagköltségének meghatározásakor az általános forgalmi adóval növelt összeget kell figyelembe venni.”*

A Gyvt. 147. § (3) bekezdése szerint: „***A szolgáltatási önköltséget*** *a tárgyévre tervezett adatok alapján a* ***tárgyév április elsejéig kell megállapítani****. A szolgáltatási önköltség év közben egy alkalommal korrigálható, ha azt a tárgyidőszaki folyamatok indokolják.”*

**Fenti számítás alapján egy bölcsődés gyermek gondozási költsége: 3. 000,- Ft/fő/nap.** A számítást a határozati javaslat mellékletében dokumentáltuk.

A jogszabály a fenntartó hatáskörébe utalja annak eldöntését, hogy bevezeti-e a bölcsődei ellátás keretében nyújtott gondozásért térítési díjat, melynek megállapításáról, valamint mértékéről évente döntést kell hoznia.

A Gyvt. kedvezményeket is megjelöl a gondozási díj megállapításánál, ami lényegesen csökkenti a gondozási díj fizetésére kötelezhetők számát:

*„150. § (1) A személyi térítési díj megállapításánál*

*a) utógondozói ellátás esetében az igénybe vevő fiatal felnőtt rendszeres havi jövedelmét,*

*b) a gyermekek napközbeni ellátása és a gyermekek átmeneti gondozása esetében a gyermek családjában az egy főre jutó rendszeres havi jövedelmet*

*kell figyelembe venni.*

*(2) Az (1) bekezdés b) pontjában meghatározott egy főre jutó jövedelem megállapításánál a 19. § (4) bekezdés a)–e) pontjában felsorolt személyek jövedelmét kell figyelembe venni.*

*(3) A személyi térítési díj összege igénybe vevőnként nem haladhatja meg az (1) bekezdésben meghatározott jövedelem*

*a) 50 %-át munkahelyi bölcsődében és családi bölcsődében nyújtott bölcsődei ellátás esetén,*

*b) – bölcsődében és mini bölcsődében nyújtott bölcsődei ellátás esetén, ha a fenntartó a bölcsődei ellátás keretében biztosított gyermekétkeztetés mellett a bölcsődei ellátás keretében nyújtott gondozásra is megállapít személyi térítési díjat, és a gyermek*

*ba) nem részesül ingyenes intézményi gyermekétkeztetésben –, 25 %-át,*

*bb) ingyenes intézményi gyermekétkeztetésben részesül –, 20 %-át,”*

A Gyvt. 150. § (6) értelmében:

*„(6) Bölcsődében, mini bölcsődében nyújtott bölcsődei ellátás esetén*

*a) a rendszeres gyermekvédelmi kedvezményben részesülő gyermek,*

*b) a tartósan beteg vagy fogyatékos gyermek,*

*c) a három- vagy többgyermekes család gyermekének,*

*d) az átmeneti gondozásban lévő, az ideiglenes hatállyal nevelőszülőnél vagy gyermekotthonban elhelyezett, a nevelésbe vett gyermek,*

*e) a védelembe vett gyermek gondozását térítésmentesen kell biztosítani. Ezekben az esetekben személyi térítési díj – a 21/B. § (1) bekezdésében foglaltak figyelembevételével – csak az étkezésért kérhető.”*

**A három tagbölcsődébe *a 2025.01.31. időállapot szerint* 209 fő beíratott kisgyermek jár, e létszámból – az idézett jogszabály értelmében - mindössze 69 gyermek szülője lenne kötelezhető gondozási térítési díj megfizetésére.**

A Korm. rendelet 9. § (2) bekezdése szerint:„*Ha a bölcsődében, mini bölcsődében a gondozásért külön nem kívánnak személyi térítési díjat megállapítani, az intézményi térítési díj összegét nullában kell meghatározni és írásban dokumentálni.”*

A határozati javaslatnak megfelelően kérem a Képviselő-testület egyetértését azzal, hogy az immár három tagbölcsődében 2025. április 1. napjától a bölcsődei ellátás keretében nyújtott gondozásért térítési díj továbbra sem kerüljön bevezetésre, a bölcsődébe járó gyermekek családjaira további fizetési terhet az önkormányzat ne írjon elő.

Jelen előterjesztést a **Humán,** valamint a **Gazdasági Bizottság** tárgyalja. A bizottságok véleménye a Képviselő-testület ülésén helyben kerül kiosztásra jegyzőkönyvi kivonat formájában.

A döntéshozatal a Magyarország helyi önkormányzatairól szóló 2011. évi CLXXXIX. törvény (Mötv.) 46. § (1) bekezdése alapján, a (2) bekezdésben foglaltakra figyelemmel **nyilvános ülés** keretében, az 50. § rendelkezései alapján, - figyelemmel a KT. SzMSz 59. §-ára - **egyszerű szavazati** arányt igényel.

Cegléd, 2025. március 4.

Dr. Csáky András

polgármester

Láttam: Hegedűs Ágota

alpolgármester

**Határozati javaslat**

**Cegléd Város Önkormányzatának Képviselő-testülete**

1.) Megállapítja, hogy a fenntartásában működő bölcsődékben a bölcsődei ellátás keretében nyújtott gondozásért 2025. április 1. napjától a térítési díj 0.- Ft. A térítési díj számítását a jelen határozat elválaszthatatlan melléklete rögzíti.

2.) Utasítja a Ceglédi Közös Önkormányzati Hivatalt, hogy a határozatról az érintetteket értesítse.

Határidő: azonnal Felelős: Dr. Csáky András polgármester

*a …../2025. (III. 20.) Ök. határozat melléklete*

|  |  |  |
| --- | --- | --- |
| **Bölcsődei ellátás keretében nyújtott gondozásért térítési díjszámítás 2025.** | | |
|
| ***Költségnem:*** | ***Megnevezés*** | ***Összesen e Ft*** |
| **K1** | Személyi juttatások | 393.685 |
| **K2** | Munkaadókat terhelő járulékok | 53.394 |
| **K3** | Dologi kiadások | 143.485 |
| **Összesen** | | 590.564 |
| Nyitvatartási napok száma (2025 -ben) | | 230 nap/év |
| Ellátottak száma/ nap (2024 -ben) | | 201 fő |
| Normatíva | | 2 192 000 Ft/fő/év |
| Önkormányzat által kapott összes normatíva | | 440 600 e Ft/év |
| Saját bevétel | | 13 578 e Ft/év |
| Bölcsődei ráfordítás összesen | | 590 564 e Ft/év |
| Összes bevétel (normatíva+saját bevétel) | | 454 178 e Ft/év |
| Különbözete | | 136 385 e Ft |
| **Önkormányzati bepótlás gyermekenként, naponta: 3 000,- Ft** | |  |

-----------

A határozatot kapják:

1. Ceglédi Közös Önkormányzati Hivatal - Pénzügyi Iroda

2. Ceglédi Közös Önkormányzati Hivatal - Szervezési Iroda – Helyben és általa:

3. Bölcsődei és Védőnői Igazgatóság (2700 Cegléd, Deák u. 3.)

4. Irattár

Az előterjesztést láttam:

Dr. Diósgyőri Gitta

címzetes főjegyző