**Szakmai munkaterv**

**Kossuth Múzeum**

**2025.**

Készítette:

Zakar József

intézményvezető

Kossuth Múzeum

2025. február 21.

**Preambulum**

A Kossuth Múzeum 2025. évi szakmai munkaterve az 51/2014. (XII. 10.) EMMI rendelet 1.§ A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 95/B. § (9)-(10) bekezdéseiben meghatározott múzeumi szakmai feladatok meghatározásával készült el.

A Kossuth Múzeumot 1917-ben alapították. 2013 óta fenntartója Cegléd Város Önkormányzata. Működési engedélyének nyilvántartási száma: TerM/VI/2587-1/2021. Székhelye: Cegléd, Múzeum utca 5. Szakmai besorolása: területi múzeum, gyűjtőköre: történet, néprajz, képzőművészet. A kiállításban bemutatott és a gyűjteménybe tartozó kulturális javak tulajdonosa a Magyar Állam és Cegléd Város Önkormányzata. Legutóbbi Szervezeti és Működési Szabályzatát Cegléd Város Önkormányzatának Képviselő-testülete a 131/2024. (IV. 18.) Ök. határozatával, majd annak módosításával, 60/2025. (II. 13.) Ök. határozatával hagyta jóvá.

A Kossuth Múzeum dokumentálja, gyűjti, rendszerezi, konzerválja, restaurálja, feldolgozza, bemutatja (publikálja, kiállítja), múzeumandragógiai és múzeumpedagógiai eszközökkel közre adja az általa őrzött, a ceglédi identitást jelentő és megtestesítő történeti, néprajzi és képzőművészeti tárgykörbe tartozó kulturális javakat. A helytörténeti, néprajzi és képzőművészeti gyűjtemények mellett meghatározó Kossuth Lajos személyéhez, családjához és ceglédi kultuszához kötődő dokumentumok és tárgyak száma, melyek országos és nemzetközi hírnevet adtak az intézménynek. A Kossuth-kultusz ceglédi hagyománya 2014-ben felkerült az UNESCO Szellemi Kulturális Örökség Nemzeti Jegyzékére.

**Személyi szervezeti összetétel**

Az intézményben összesen 10 fő teljes állású alkalmazott dolgozik. A Kossuth Múzeum Szervezeti és Működési Szabályzatában 10 státusz szerepel. A szakalkalmazottak: 1 fő történész, 1 fő néprajzos, 1 fő művészettörténészi feladatokat ellátó muzeológus, múzeumigazgató, 1 fő gyűjteménykezelő, 1 fő restaurátor, 1 fő múzeumpedagógus, 1 fő múzeumi adatrögzítő. Az egyéb alkalmazottak: 1 fő vagyonőr, 1 fő teremőr, 1 fő takarító. A Kossuth Múzeum jogszabály által meghatározott feladatait sokszor erőn felül, az intézmény humánerőforrás allokálásával, projektmódszer segítségével hidaljuk át. A státuszban foglalkoztatottak mellett megbízási szerződéssel 1 fő fotós, kiállítás-rendező/építő személy látja el a műtárgyak fényképezését, a felvételek retusálását és az aktuális kiállítások installálásának feladatait.

|  |  |  |  |
| --- | --- | --- | --- |
|  | **Munkakör** | | **Létszám** |
| 1. | történész | Szakalkalmazottak | 1 fő |
| 2. | néprajzos | 1 fő |
| 3. | művészettörténészi feladatokat ellátó muzeológus, intézményvezető | 1 fő |
| 4. | gyűjteménykezelő | 1 fő |
| 5. | restaurátor | 1 fő |
| 6. | múzeumpedagógus | 1 fő |
| 7. | múzeumi adatrögzítő | 1 fő |
| 8. | vagyonőr | Technikai alkalmazottak | 1 fő |
| 9. | teremőr | 1 fő |
| 10. | takarító | 1 fő |
|  | **Összesen** |  | **10 fő** |

**A Kossuth Múzeum szervezeti struktúrája**

2025-ben a Kossuth Múzeum publikációs tevékenységét (könyvkiadás, kiállításmegvalósítás) segítő szakemberek (szakmai és nyelvi lektor, fordító) adott projekt időtartamában, célfeladat ellátására megbízási szerződés keretében kerülnek foglalkoztatásra. Pályázati forrásból (NKA Múzeumok Kollégiumától elnyert 500.000 Ft) kerül finanszírozásra egy papír-szakrestaurátor munkája, melyet papírdokumentumok restaurálására nyert el az intézmény 2024-ben.

A múzeum pénzügyi vonatkozású kérdéseiben Cegléd Város Pénzügyi Irodájának munkatársai látják el a feladatot.

**1. Gyűjtemények gyarapítása és nyilvántartása**:

**a)** a kulturális javak **folyamatos gyarapítása:**

A Kossuth Múzeum törvényi előírásainak és a szakágazati jogszabályi környezetnek megfelelően, történeti, néprajzi és képzőművészeti gyűjteményeit és segédgyűjteményeit a 2025. évben is gyarapítani szükséges. Ezt a tevékenységet az intézményi dolgozók által aktualizálás alatt álló gyűjteményezési stratégia mentén valósul meg. Ennek meghatározó alapja a meglévő gyűjteményeinkben feltárt hiányosságok pótlására való törekvés, valamint a legújabb kor, 1970-es évektől hiányzó, a ceglédiek életmódját, jeles személyiségeinek munkásságát reprezentáló tárgyak, tárgyegyüttesek feltérképezése és begyűjtése. Ebben a tevékenységben irányadó a 2022-ben elkezdett várostörténetet is feldolgozó és bemutató új állandó kiállítás tervezése is.

Továbbá a Kossuth Múzeum őrzi az ország leggazdagabb és legösszetettebb Kossuth-gyűjteményét. Kéziratok, nyomtatványok, különféle műfajú ábrázolások, Kossuth és családjának személyes tárgyai, a Kossuth-kultusz országos és ceglédi hagyományának dokumentumai, emléktárgyai, az 1877-es torinói látogatáson részt vevők és a leszármazottak családtörténeti adatainak gyűjtése a múzeum kezdeti időszakától napjainkig meghatározó feladata. Ezt a munkát a múzeumi elődök elhivatottságával és intenzitásával folyik a 2025. évben is.

**b)** a kulturális javak **feldolgozása, meghatározása, hitelesítése:**

A gyűjtő- és kutatómunkához szorosan hozzá tartozik a gyűjteményekben található műtárgyak meghatározása, hitelesítése, rendszerezése. A tárgyakhoz tartozó információkat a szakalkalmazottak a gyűjtéskor rögzítik, ugyanakkor azok sok esetben az adatközlők emlékeiben nem pontosan szerepelnek, így a dokumentumok, tárgyak hiteles meghatározásához szükséges egyéb forrásokban is (levéltári dokumentumok, korabeli sajtóanyagok, a múzeumban őrzött írott források) kutatásokat végezni.

A kutatómunka, a rendszerezés, a feldolgozás is a Kossuth Múzeum gyűjteményeihez (történeti, néprajzi, képzőművészeti) kapcsolódva a mindennapi munkát jelenti.

A **szakgyűjtemények** tárgykörébe tartozó kutatómunka, adatgyűjtés, rendszerezés a következő témákban folytatódnak 2025-ben:

A **történeti (tárgyi- és dokumentációs) gyűjtemény** feldolgozása, meghatározása, tárgyköreinek kutatói tevékenysége:

* Ceglédi utcák, épületek (adatgyűjtés)
* Plakátok és történetek Ceglédről (adatgyűjtés)
* A Kossuth-kultusz ceglédi történet (adatgyűjtés, rendszerezés)
* A Kossuth Múzeum Kossuth-gyűjteménye (adatgyűjtés, rendszerezés)
* A Kossuth Múzeum története (adatgyűjtés)
* A ceglédi emléktáblák, -helyek, kopjafák, útmenti keresztek, díszkutak (adatgyűjtés, digitális nyilvántartás)

A **néprajzi gyűjtemény** feldolgozása, meghatározása, tárgyköreinek kutatói tevékenysége:

* A ceglédi iparosok története (adatgyűjtés, rendszerezés)
* Cegléd és környékének néprajzi vonatkozásai (adatgyűjtés, rendszerezés)
* A szőlő- és borkultúra ceglédi vonatkozásai (adatgyűjtés)
* A Cegléd-környéki pásztorkodás hagyománya (adatgyűjtés)
* A Kossuth Múzeum néprajzi gyűjteményének anyaga (adatgyűjtés)

A **képzőművészeti gyűjtemény** feldolgozása, meghatározása, tárgyköreinek kutatói tevékenysége:

* Ceglédi származású, vagy helyben élő képzőművészek, iparművészek élete és munkásága (adatgyűjtés, rendszerezés)
* Ceglédi festőművészek munkássága a 19-20. század fordulóján (adatgyűjtés, rendszerezés)
* Ceglédi festőművészek életművei (Réthy Lajos, Lukácsi János) (adatgyűjtés, rendszerezés, feldolgozás tanulmány formájában)
* Ceglédi szobrászok életművei (Faragó Lajos, Tar László, Csurgai Ferenc) adatgyűjtés, rendszerezés, feldolgozás tanulmány formájában)
* Ceglédi köztéri szobrok (adatgyűjtés, rendszerezés)
* Kortárs ceglédi képző és iparművészek (adatgyűjtés, rendszerezés)

**c)** a kulturális javak **nyilvántartásba vétele, revíziója, rendezése és gondozása:**

A leltárkönyvek szakszerű vezetése, a műtárgyak nyilvántartásba vétele, az esedékes revíziós feladatok elvégzése minden gyűjteményi és segédgyűjteményi egységre vonatkozóan a szakalkalmazottak feladata.

A korábbi időszakban a Kossuth Múzeumba került dokumentumok, tárgyak nyilvántartásba vételének folytatása, valamint az új szerzemények adatainak rögzítése és leltárkönyvi adatolása a 2025-ös év nyilvántartási feladatai közé tartoznak. Kiemelt egységet a történeti tárgyi és a történeti dokumentációs gyűjtemények képeznek a korábbi jelentős elmaradások miatt.

Fontos feladata a 2025. évnek, hogy a néprajzi gyűjtemény anyagának revíziós folyamata lezáruljon és feltárja az esetleges hiányokat, a tárgyak állapotára vonatkozó problémákat (főleg a Külső-Kőrösi úti raktárban elhelyezett tárgyak esetében) és összegezhető legyen ennek a gyűjteményi egységnek állapota, összetétele, minősége. Ez a tevékenység segíti azt is, hogy a gyűjteményezési programunk milyen irányban folytatódjon ehhez a gyűjteményi egységhez kapcsolódóan.

A képzőművészeti gyűjtemény korábban nem beleltározott tételei nyilvántartásba kerültek 2023-ban és a revíziója is lezárult, így az elsődleges feladat az újonnan bekerülő alkotások és dokumentumok adatolása és leltározása.

Ezzel párhuzamosan az intézmény külső raktáregységének (Külső-Kőrösi úti raktárépület) anyagát is fel kell mérni. Rendszerezni kell a korábbi években felhalmozott tárgyi anyagot, és ki kell alakítani egy átlátható raktári rendet. Ehhez külső humánerőforrásra is szükség van, de társadalmi munkában, önkéntesek bevonásával lehet ellátni a feladatot. A raktári rend megvalósításához, a műtárgyak raktározásához szükséges polcokat szükséges beszerezni, ami lényegesen könnyebbé teszi a rendszerezést és az ott tárolt kulturális javak áttekinthetőségét. Ez a munka a 2023-as évben elindult, de az anyag mennyisége és raktározási állapota miatt a 2025. évben is folytatni kell. Az intézmény 2025. évi költségvetésében raktározás céljára polcok beszerzése elfogadásra került.

A Kossuth Múzeumban letétként elhelyezett Tóth István hagyaték felmérése 2024-ben megtörtént, de annak rendezése és jövőjéről való döntés (örökös, mint Tulajdonos, Cegléd Város Önkormányzata, mint Letevő és a Kossuth Múzeum, mint Letéteményes között) a 2025. év egyik feladata lesz.

**d)** a kulturális javak **digitalizálása;**

A Kossuth Múzeumban évek óta meghatározó tevékenység a gyűjteményekbe tartozó műtárgyak és dokumentumok digitalizálási folyamata. A magyar állam a Digitális Nemzet Fejlesztési Program keretében a „Közgyűjteményi Digitalizálási Stratégia 2017-2025” dokumentumában megfogalmazta, hogy a korábban elsősorban állományvédelmi célokkal megvalósított digitalizálást a köz javára kell fordítani. A stratégia alapján lehetővé kell tenni, hogy a könyvtárak mellett a múzeumok tárgy-, dokumentum- és segédgyűjteményeinek 2025-re 50%-a legyen elérhető online formában és legalább 40%-ban oktatási célokat is szolgálhassanak (kapcsolódva a Digitális Oktatási Stratégiához).

A digitalizálás nemcsak transzparenssé teszi az intézmény gyűjteményi egységeit (kutathatóság, feltárás, feldolgozás stb.), hanem össze is kapcsolja azokat: így bármilyen interdiszciplináris feldolgozás, korábbi kutatási eredmény pontosítása gyorsan és könnyedén megvalósíthatóvá válik. Továbbá az új kontextusban megjelenő tartalmak az oktatásba bevonhatóvá válnak, ez által interaktívvá tehetik az ismeretátadást és a tudás szélesebb körben elérhetővé válhat.

A Kossuth Múzeum történeti tárgyi gyűjteményének leltározott tételeinek mintegy 50%-a már fotózott állapotban van. A néprajzi gyűjtemény 81 %-a, a képzőművészeti gyűjtemény 100 %-a rendelkezésre áll a közzétételre, ugyanakkor a hozzá tartozó adatok elektronikus formában rögzítése egy hosszabb folyamat. A fotózott vagy szkennelt tárgyakhoz és dokumentumokhoz tartozó adatok (leltárkönyvi és leírókartonok szövegei) feltöltése, pontosítása a nyilvántartási szoftver felületén a 2025-ös év egyik kiemelkedő feladata. A digitalizálási folyamat része a leltárkönyvekben szereplő adatok rögzítése mellett a leltáriszámokhoz tartozó dokumentumok és a még nem fényképezett tárgyak fotózása, valamint digitális képfeldolgozása is, melyek a gyűjteményekért felelős muzeológusok, a gyűjteménykezelő és a múzeumi adatrögzítő együttes feladata a múzeumi tárgyfotós közreműködésével.

2023. februárjában a Magyar Nemzeti Vagyonkezelő Zrt. a Nemzeti Kulturális Vagyon Lenyomat program keretében a PRIV-DAT Dokumentum Archiváló és Tároló Kft.-vel együttműködve, a Kossuth Múzeum teljes leltárkönyvi anyagát díjmentesen digitálisan képi megoldással rögzítette és a benne szereplő adatok egy digitálisan elérhető, az adatokhoz hozzáférést biztosító rendszerben rögzítésre kerültek. A leltárkönyvekben történő változások (revízió alkalmával és a leltározás során bekerült új adatokkal bővült tartalommal) minden év januárjában aktualizálásra kerülnek. Az általuk kinyert és rögzített adatok konvertálhatóvá válnak az intézményünkben is működő Huntéka – QULTO-M felhőalapú katalogizáló rendszerbe, ami majd lehetővé teszi az intézmény dolgozóin kívül is a jövőbeli hozzáférést a nyilvánosság számára is. Ennek a folyamatnak előreláthatóan négy év időtartam szükséges, hiszen körülbelül 6000 oldalpáron 10-12 sorba rögzített adatmennyiséget kell feldolgozni.

**2. kiállítási tevékenység**: a kulturális javakra alapozott

A múzeumok alaptevékenységi köréhez tartozik a kulturális javak és a hozzájuk tartozó információk közzététele. A különbféle papír alapú vagy online megjelenő publikációk mellett kiállítások formájában adható közre a múzeumban dolgozó szakemberek által elért tudományos eredmények, többnyire ismeretterjesztő formában.

**a) hazai vagy külföldi állandó, időszaki vagy vándorkiállítások szervezése, rendezése**,

**Állandó kiállítás:**

* „Tükör valék…” – dokumentumok Kossuth Lajos életéből
* Patkós Irma színésznő hagyatéka.

**Időszaki kiállítás a 2025. évben:**

* Mi, ceglédiek – A város géniuszai a millennium éveiben (2025. október 31-ig)
* Oldal Lajos (1884-1979) életműkiállítása (2025. március 2-ig)
* Ez történt Cegléden 2024. (2025. március 14 – április 27.)
* Ceglédi Alkotók Képzőművészeti Szekciójának kiállítása (2025. május 8 – június 8.)
* 125 éves a Ceglédi Kossuth Lajos Gimnázium (2025. szeptember 19 – 2026. március 1)
* Régészeti kiállítás (2025. november)
* A múzeum előcsarnokának berendezése 2025-ben megújul (a fenntartó erre az intézmény 2025. évi költségvetésében forrást biztosított). Ha elkészül az új fogadótér, akkor elindítjuk a „Hónap műtárgya” sorozatot, ahol egy-egy kiemelkedő gyűjteményi darabot helyezünk a fókuszba.

**b) tárgykatalógusok és kiállítási vezetők megjelentetése**,

* Ingyenesen hozzáférhető leporelló és a helyszínen használható kiállításvezető és múzeumpedagógiai foglalkoztató lap a Mi, ceglédiek – A város géniuszai a millenniumi években, a 125 éves a Ceglédi Kossuth Lajos Gimnázium és a régészeti kiállításokhoz.

**c) virtuális kiállítások rendezése**

A 2025-ben egy a múzeum megújuló honlapján elérhetővé válik az elmúlt három év időszaki kiállításainak anyaga és megjelenik a Kossuth Múzeum gyűjteményeibe tartozó néhány tárgy és dokumentum. Ez lehetővé teszi a kiállítás későbbi online megtekintését és az abban szereplő tárgyak, dokumentumok, képzőművészeti alkotások hozzáférését.

**3. műtárgyvédelem**: a kulturális javak raktári megőrzése, megelőző állagvédelme, aktív restaurálása és konzerválása;

A Kossuth Múzeum gyűjteményei rendszeres műtárgyvédelmi monitorozás alatt állnak. Ezt az intézmény restaurátora végzi a gyűjteményekért felelős muzeológusokkal és a gyűjteménykezelővel együtt. Ez a tevékenység az állandó és időszaki kiállításokban szereplő tárgyakra és a raktárhelyiségekben őrzött kulturális javakra egyaránt vonatkozik. A Kossuth Múzeum főépületében lévő négy raktárhelyiség teljesen megtelt, a legtöbb polc zsúfolt, amely nehezíti a tárgyak kezelését, sok esetben veszélyezteti is azokat. Az intézmény két külső raktárban tárolja nagyméretű tárgyait, eszközeit. A Külső-Kőrösi úti raktárhelyiségben a néprajzi gyűjteménybe tartozó mezőgazdasági eszközök (ekék, boronák, gabonaszelelők, különböző meghajtású járgányok), szekerek, iparos műhelyek (kovács, kékfestő, kötélverő, olajütő, nyomda, szódakészítő stb.) felszerelései, egyes szerszámai és a református temetőből származó gombos fejfák kaptak helyet. A másik külső raktár a Gubody utcai bérlemény, ahol elsősorban bútorok (szekrényeket, asztalokat, székeket, padokat, kelengye és kereskedő ládákat) kerültek elhelyezésre. Ez utóbbi raktár 2023-2024-es években salgó polcokkal kerültek felszerelésre, így a gyűjteményi és raktári egység áttekinthetővé és a műtárgyvédelem szempontjából is elfogadhatóvá vált.

A képzőművészeti gyűjtemény raktárhelyiségében polckataszter került kialakításra 2022-ben és a hozzájuk tartozó mutató segítségével a tárgyak keresési folyamata egyszerűbbé vált. A néprajzi és a történeti gyűjtemény raktárhelyiségeiben a gyors gyarapodásnak köszönhetően a tárgyak elhelyezése nehézkes, így a folyton változó raktári rend kialakítása csak részlegesen teszi lehetővé a polckataszter létrehozását.

2025-ben a fő épület raktárhelyiségeiben korábbi rovarkárosodás (moly, farontó bogár) miatt vegyszeres beavatkozás ismétlésére lesz szükség a rovarlárvák élettani sajátosságai miatt.

A Kossuth Múzeumba az újonnan bekerülő tárgyakat a restaurátor prevenció céljából tisztítja és fertőtleníti (penészgomba, rovar és egyéb élősködőktől), hogy a raktárakban ne okozzanak fertőzést, hogy a kártevők ne települjenek át a meglévő tárgyakra. Emellett a restaurátor végzi a konzerválási, restaurálási és retusálási munkát is a szakmuzeológusokkal egyeztetve a kiállításokhoz, egyéb publikációkhoz kapcsolódó tárgyakon.

**4. szolgáltatási feladatok:**

**a) a kiállításhoz vagy a gyűjteményhez kapcsolódó, látogatók bevonásával megvalósuló/irányuló tevékenység**,

A Kossuth Múzeum „Tükör valék…” – Dokumentumok Kossuth Lajos életéből című állandó kiállítás témája és az időszaki kiállítások is a Ceglédre látogató, több éjszakát itt töltő turisták körében és az egy napos kirándulásokon részt vevők számára is célpontként szerepel. Az egyéni látogatókra kevésbé jellemző, de a csoportosan érkezők körében gyakori a tárlatvezetés igénylése. A legtöbb látogatót a nyugdíjasok csoportja, az óvodai és iskolai közösségek jelentik. Az utóbbiaknak múzeumi órákat, múzeumpedagógiai programokat is kínál a múzeum a kiállításaihoz kapcsolódóan, vagy más tematikákra fűzve, gyűjteményeire alapozva kínálja azokat helyi és a városba látogató közoktatási intézmények csoportjainak. A városi óvodákból és közoktatási intézményekből az utóbbi időszakban egyre több csoport jelentkezik be múzeumi órára, múzeumpedagógiai foglalkozásra. A Kossuth Múzeum számára ezek a programok jelentik a legnagyobb arányú bevételt.

**A 2025. évben a következő múzeumpedagógiai ajánlattal rendelkezik intézményünk:**

**„Tükör valék…” – Dokumentumok Kossuth Lajos életéből című állandó kiállításhoz kapcsolódva:**

* „Így harcoltak a magyar huszárok…” – állandó kiállításra épülő interaktív tárlatvezetés, korabeli fegyverbemutatóval egybekötve. Időtartam: 45 perc.
* „Huszárgyerek, huszárgyerek…” – az 1848-49-es események ceglédi vonatkozásai, korabeli fegyverek bemutatása, kézműves foglalkozással egyben. Időtartam: 90 perc.
* „Kossuth Lajos alföldi toborzókörútja és ceglédi hagyományai” – 1848 szeptember 24-i események és hatásai Ceglédre és az alföldi településekre, korabeli fegyverek bemutatása, kézműves foglalkozással. Időtartam: 90 perc.
* Kossuth Lajos élete, pénzügyminiszteri tevékenysége, emigrációja állandó kiállításra épülő interaktív tárlatvezetés. Időtartam: 45 perc.
* Kossuth Lajos élete, pénzügyminiszteri tevékenysége, emigrációja állandó kiállításra épülő interaktív tárlatvezetés, kézműves foglalkozással. Időtartam: 90 perc.
* Kossuth Lajos emigrációja és a ceglédi százas küldöttség története. Interaktív tárlatvezetés. Időtartam: 45 perc.

**„Mi, ceglédiek” – a 19-20. század fordulójának jeles ceglédi személyiségei című időszaki kiállítás múzeumpedagógiai kínálata:**

* Akikre büszkék vagyunk, mi ceglédiek. Tematikus múzeumpedagógiai foglalkozás (6-10 éveseknek és 10-14 éveseknek). Időtartam: 45 perc.
* Légy nyomdászinas Sárik Gyula nyomdájában! Múzeumpedagógiai foglalkozás, kreatív alkotó tevékenység (10-14 éveseknek). Időtartam: 90 perc.
* Cegléd az én városom. Interaktív tárlatvezetés (14-18 éveseknek). Időtartam: 45 perc

**Nem kiállításhoz kapcsolódó, kérhető múzeumpedagógiai foglalkozások:**

* „PÉNZ7” interaktív kiállítás a pénz és a gazdasági változások történetéről általános iskolásoknak 2025. március 3-7 között. (10-14 éveseknek). Időtartam 45 perc.
* Mi a múzeum, kik dolgoznak a múzeumban, mi a feladatuk a muzeológusoknak, restaurátoroknak? Interaktív múzeumi óra (7-14 éveseknek). Időtartam: 60-90 perc.
* A húsvéti ünnepkör hagyományai, szokásai (7-12 éves korig). Időtartam: 60 perc.
* Nyári munkák a paraszti gazdaságban (7-12 éves korig). Időtartam 60 perc.
* Az őszi időszak jeles- és időjárásjósló napjai, betakarítási munkák (7-12 éves korig). Időtartam: 60 perc.
* A karácsonyi ünnepkör hagyományai, szokásai (7-12 éves korig). Időtartam: 60 perc.
* Advent meséje. Interaktív foglalkozás óvodásoknak. Időtartam: 30 perc.

**b) a társadalmi felzárkózást, a közgyűjteményekben őrzött tudásbázis megértését, befogadását, a gyűjtemények köznevelési hasznosítását, valamint az egész életen át tartó tanulást elősegítő tevékenység,**

Az előző pontban megfogalmazottokon túl, a Kossuth Múzeum múzeumpedagógiai programok szervezése, megtartása mellett múzeumandragógiai feladatokat is ellát. Ezek elsősorban a felnőtt korosztályt célozzák. A múzeumban rendhagyó tárlatvezetések és egyéb programok is segítik a köznevelést és az egész életen át tartó tanulást. Az intézmény könyvtárában és közművelődési helyiségében, könyvbemutatókat, előadásokat és különböző kurzusokat, foglalkozásokat valósítanak meg a múzeum munkatársai és a felkért szakemberek (pl.: könyvkötő kurzus, élményfestés).

Emellett nyugdíjas korcsoport számára is nyitott a múzeum pl. teadélutáni programra (együttműködve a Ceglédi Kistérségi Szociális Szolgáltató és Gyermekjóléti Központ – Idősek Otthonával, a Ceglédi Dózsa György Honvéd Nyugdíjas Egyesülettel és a ceglédi Idősek Klubjával, a Ceglédi Városvédő és Szépítő Egyesülettel), ahol kötetlenül és a múzeum anyagával, Cegléd közelmúltbéli történetével kapcsolatban beszélgetésre, emlékek felelevenítésére kapnak meghívást a célcsoportba tartozók.

**Programok, múzeumi rendezvények**

* Múzeumok éjszakája 2025. június 21.
* Pünkösdi Örökség Ünnep 2025. április 20-21.
* Ceglédi Városnapok 2025. Múzeumi kitelepülés az Eötvös térre.
* Kossuth Toborzó Ünnepély és Huszárfesztivál 2025. szeptember 20-22. Múzeumi kitelepülés a Kossuth térre
* Könyvbemutatók és előadások (meghívott előadók pl.: dr. Prokopp Mária, PhD. Novák Piroska, dr. Kürti György és a Kossuth Múzeum kollégái)

**c) múzeumpedagógiai, ismeretterjesztő és egyéb kiadványok megjelentetése,**

A Kossuth múzeum múzeumpedagógiai foglalkozásaihoz különböző feladatlapok, kézműves tevékenységeihez segédlapok az intézmény nyomtatóján készülnek a költséghatékonyság céljából. A Kossuth Múzeum gyűjteményeihez, kiállításaihoz, a Kossuth-kultusz ceglédi hagyományához kapcsolódó leporellók, ingyenes kiadványok is készülnek 2025-ben, mert a korábbi években nagyon népszerűek voltak az ilyenfajta ismeretterjesztő és a város arculatát támogató múzeumi kiadványok.

A „Mi, ceglédiek” időszaki kiállításhoz kapcsolódóan múzeumpedagógiai feladatlap és kiállításvezető is elérhető a múzeumban pályázati forrásból.

**További kiadványaink:**

* Zakar József: Lukácsi János ceglédi festőművész életműve vagy Cegléd képzőművészeti élete az 1870-es évektől 1945-ig.
* Ceglédi Füzetek: Konferenciakötet Kocsis Gyula tiszteletére
* A Kossuth Múzeum műtárgyaiból válogatás lesz elérhető az intézményi honlapon

Az intézmény saját honlappal rendelkezik. Vizuális megjelenését és szerkezetét 2025. év folyamán meg kell újítani (erre az intézmény 2025. évi költségvetésében elfogadásra került a pénzügyi keret). Szerkezete összetett és szerteágazó. A könnyebb kezelés érdekében szükséges az átalakítása. Új tartalmi eleme a múzeum gyűjteményeinek bemutatása lesz és az eddig digitalizált dokumentumok és tárgyak válogatott csoportja is hozzáférhető lesz. Szükséges a múzeumpedagógiai tartalom megújítása is.

A múzeum dolgozói a közösségi médiában több felületet is kezelnek: a Kossuth Múzeum, a Turini Százas Küldöttség Múzeumbaráti Kör, A ceglédi fogolytábor és a Turini 100. Cegléd Facebook oldalon rendszeres hírekkel, közleményekkel, cikkekkel jelentkezve. Ezen túl a Kossuth Múzeum YouTube-csatornája, Instagram felülete is elérhető.

**d) PR- és marketingtevékenység, médiakapcsolatok,**

A Kossuth Múzeum aktív kapcsolatot ápol a különböző helyi, regionális és országos sajtóorgánumokkal. Az intézmény 2025-ben is rendszeresen jelen lesz múzeumi hírekkel, programkínálatokkal a helyi kiadványokban, és a Ceglédi Városi Televízió híreiben, beszélgetős műsoraiban (Háttér Magazin), valamint a Cegléd Rádióban és heti szinten a Mária Rádió ceglédi stúdiójának programjában, valamint a szolnoki Új Néplapban. Alkalmanként országos újság, televízió vagy rádió műsoraiban (Magyar Nemzet, Duna Televízió, Kossuth Rádió), valamint országos szerkesztésű online platformokon (Múzeumok Online) is van lehetőség a Kossuth Múzeum ilyen jellegű szereplésére.

A kiállításokhoz elsősorban helyi és regionális marketingtevékenység párosul, de az országos lehetőségek megteremtésére is szükség van, élve az online és offline orgánumok előnyeivel.

**e) kutatóknak nyújtott hagyományos vagy elektronikus szolgáltatások**

A Kossuth Múzeumba rendszeresen érkeznek Cegléd helytörténetével, a valamikori járás településeihez kapcsolódó néprajzi és helytörténeti adatok kérésével, Kossuth Lajos életével és a Kossuth-kultusz ceglédi hagyományával összefüggő információkkal kapcsolatban. Folyamatos a történeti, néprajzi és képzőművészeti gyűjteményekhez kapcsolódó adattári anyagban és a történeti dokumentációs gyűjteményben fellelhető adatokkal és dokumentumokkal kapcsolatos érdeklődés. Továbbra is rendelkezésükre áll a múzeum ezen szolgáltatása a kutatóknak, szakdolgozóknak, a helytörténet iránt érdeklődőknek. Rendszeres kapcsolat van a Magyar Közgyűjteményi Központ Magyar Nemzeti Múzeuma, Magyar Iparművészeti Múzeuma, az Országgyűlés Múzeuma és más szak- és megyei hatókörű és városi múzeumok alkalmazottjaival, akik kutatómunkáját a Kossuth Múzeum is segíti. Ez a lehetőség kölcsönös.

**5. tudományos kutatás:**

**a) a gyűjteményi munkán alapuló kutató és feldolgozó tevékenység**,

A Kossuth Múzeumban a gyűjteményekért felelős szakalkalmazottak a gyűjteményekhez és Cegléd helytörténetéhez, néprajzához, képzőművészeti életéhez kapcsolódóan a rendszeres kutató munkát 2025-ben is folytatják. Az intézményben őrzött kulturális javak meghatározása, kontextusba helyezésére vonatkozóan rendszeres adatgyűjtést (levéltári kutatás, más közgyűjteményekkel együttműködés, különböző adatbázisokban, korabeli helyi és országos sajtóorgánumokban elérhető információgyűjtés) végeznek a múzeum dolgozói. A felhalmozódó adatok közötti összefüggések feltérképezése, rendszerezése és tisztázása minden kutatás fontos részét képezik. A fellelt, feltárt és feldolgozott anyagok különböző formában kerülnek a nagyközönség elé: kiállítások, publikációk, előadások, ismeretterjesztő cikkek formájában.

A 2025-ben megjelentetni kívánt (korábban sorolt) kiadványok és egyéb publikációk, előadások mind az intézményben folytatott gyűjteményi munkán alapulnak: egy-egy dokumentum, tárgy forrásként vagy hiteléül szolgál adott tanulmányhoz, tudományos dolgozathoz.

**b-c) az eredmények írásos, képi, audiovizuális vagy hangzó, hagyományos vagy elektronikus formában történő közzététele**, valamint tudományos konferenciákon való részvétel, konferenciák szervezése, az eredmények népszerűsítése.

A Kossuth Múzeum munkatársai törekednek arra, hogy az intézményi kutatási eredményeket, történeti, helytörténeti, néprajzi, képzőművészeti témával kapcsolatos összegzett információkat szélesebb körrel is megismertessék. Ennek formája lehet a kiállítás, a nyomtatott vagy elektronikus médiumokban való publikálás, előadás tartása.

A múzeum munkatársai 2025-ben is folytatják korábban elkezdett kutatómunkájukat, melyek elsősorban a gyűjtemények dokumentum és tárgyanyagához kapcsolódnak. Az 1.b) pontban felsorolt feldolgozó, kutató munkatémák közül a 4.c) pontban feltüntetett kiadványok jelennek meg idén. A megjelenő kiadványokhoz könyvbemutató rendezvény is társul az intézményben, valamint ismeretterjesztő és tudományos előadásokat is tartanak a múzeum szakalkalmazottai.

Cegléd, 2025. február 21.

Zakar József

intézményvezető

Kossuth Múzeum