**Cegléd Város Önkormányzatának Polgármesterétől**

2700 Cegléd, Kossuth tér 1.

Levélcím: 2701 Cegléd, Pf.: 85.

Tel.: 53/511-482; Fax: 511-406





|  |  |
| --- | --- |
| Iktatószám: C/1074/2025.  Előterjesztő: Dr. Csáky András polgármester  Szakmai előterjesztő: Jáger Mária irodavezető  Ügyintézők: Makai Viktória vezető-főtanácsos | **Tárgy**: BÖVI alapdokumentumok módosítása  **Mellékletek**: Módosító Okirat;  Alapító Okirat egységes szerkezetben  SzMSz (elektronikusan)  Szakmai Program (elektronikusan) |

**ELŐTERJESZTÉS**

**a Képviselő-testület 2025. március 20-ai ülésére**

**Tisztelt Képviselő-testület!**

A Magyar Államkincstár 2025. február 6-án kelt, elektronikusan megküldött dokumentumában értesítette Önkormányzatunkat szakágazat változásról.

*A kormányzati funkciók és államháztartási szakágazatok osztályozási rendjéről szóló 15/2019. (XII.7.) PM rendelet* 3. melléklete tartalmazza az államháztartás szakágazati rendjének besorolási megnevezését és az azokhoz tartozó szakágazatszámokat.

A Kincstár az új szakágazatszámok alapján a megfeleltetést elvégezte, *az államháztartásról szóló törvény végrehajtásáról szóló törvény végrehajtásáról szóló 368/2011. (XII.31.) Korm. rendelet* 167/B. § (2)bekezdése szerint „*az államháztartás információs rendszerének jogszabályban elrendelt módosulása miatt bekövetkező adatváltozások átvezetésére a Kincstár hivatalból indított eljárás keretében eseti csoportos adatmódosítást végezhet. A Kincstár az adatmódosításról és annak hatályossá válásáról a módosítást követő nyolc napon belül értesíti a törzskönyvi jogi személyt, valamint – költségvetési szerv és jogszabály alapján a költségvetési szervek gazdálkodására vonatkozó szabályokat alkalmazó egyéb jogi személy esetében – az irányító, illetve középirányító szervet.”*

A Kincstár a Bölcsődei és Védőnői Igazgatóság (BÖVI) törzskönyvi jogi személynek a közhiteles nyilvántartásban 2025. január 1 alkalmazási dátummal az alábbi változásokat vezette át:

*Törölt szakágazati besorolás (törlés hatálya: 2024. 12.31)*

*Szakágazatszám: 889110 Bölcsődei ellátás*

***Új szakágazati besorolás (2025. 01. 01)***

**Szakágazatszám: 851030 Bölcsődei ellátás**

Amennyiben a megfeleltetett új szakágazati besorolás érinti az alapító okiratot, vagy módosítani kíván azon, a törzskönyvi jogi személy irányító szervének az okirat soron következő módosításakor, de legkésőbb 2025. április 1. napjáig a PM rendelet szabályainak megfelelően módosítania kell azt a törzskönyvi bejegyzés napjával.

A BÖVI **intézményi alapdokumentumait** *– 2025*. április 1-jei hatállyal – **aktualizálni kell**. *Az államháztartásról szóló törvény végrehajtásáról szóló 368/2011. (XII. 31.) Korm. rendelet* (Ávr.) 5. § (1) bekezdése szerint a költségvetési szerv alapító okirata kötelezően tartalmazza

*„f) közfeladatát, alaptevékenységét, ezek kormányzati funkció szerinti megjelölését és főtevékenységének államháztartási szakágazati besorolását,”*

A felülvizsgálat során áttekintettük a BÖVI Alapító Okiratát, összevetettük azt a Magyar Államkincstár által kibocsátott, kötelezően alkalmazandó sablonnal és a hatályos jogszabályokkal: **Törölni szükséges a költségvetési szerv főtevékenységének államháztartási szakágazati besorolását, az új szakágazat számot, szakágazat megnevezést szükséges felvezetni.**

Az Alapító Okirataktualizálása a fentiek miatt indokolt. A módosításokat szükséges elvégezni a Szakmai Program és a Szervezeti és Működési Szabályzat tekintetében is.

Az intézmény vezetője felülvizsgálta a BÖVI jelenleg hatályos Szakmai programját és a Szervezeti és Működési Szabályzatát. *(a nagy terjedelem miatt elektronikus formában csatoljuk)*

A gyermekek védelméről és a gyámügyi igazgatásról szóló 1997. évi XXXI. törvény 104. § (1) bekezdés *d)* pontja értelmében a gyermekjóléti és gyermekvédelmi szolgáltató tevékenységet ellátó állami intézmény fenntartója jóváhagyja az intézmény szervezeti és működési szabályzatát.

Javaslom a BÖVI Alapító Okirat és az egységes szerkezetbe foglalt Szervezeti és Működési Szabályzat, továbbá a Szakmai Program elfogadását.

Az előterjesztést **a Jogi, Ügyrendi és Közbiztonsági Bizottsági, valamint a Humán Bizottság véleményezi,** a bizottságok véleménye – jegyzőkönyvi kivonat formájában – a Képviselő-testület ülésén, helyben osztott anyagként kerül ismertetésre.

A döntéshozatal a Magyarország helyi önkormányzatairól szóló 2011. évi CLXXXIX. törvény (Mötv.) 46. § (1) bekezdése alapján, a (2) bekezdésben foglaltakra figyelemmel nyilvános ülés keretében, az 50. § alapján – figyelemmel a 42. § 7. pontjára – minősített szavazati arányt igényel.

Cegléd, 2023. február 27.

Dr. Csáky András

polgármester

Láttam: Hegedűs Ágota

alpolgármester

**I. Határozati javaslat**

**Cegléd Város Önkormányzatának Képviselő-testülete**

1.) Módosítja 2025. április 1-jei hatállyal a Bölcsődei és Védőnői Igazgatóság (2700 Cegléd, Deák u. 3., a továbbiakban: BÖVI) 304/2023. (X. 19.) Ök. határozattal jóváhagyott, 4/2023/BÖVI számú Alapító Okiratát, a határozat elválaszthatatlan részét képező 1. melléklet (3/2023/BÖVI Módosító Okirat) szerint.

2.) Jóváhagyja a BÖVI Alapító Okiratának a 2. pont szerinti módosításokkal egységes szerkezetbe foglalt szövegét, a határozat elválaszthatatlan részét képező 2. melléklete (2/2025/BÖVI Alapító Okirat) szerint.

3.) Utasítja a Ceglédi Közös Önkormányzati Hivatalt a szükséges intézkedések megtételére.

Határidő: azonnal Felelős: Dr. Csáky András polgármester

1. melléklet

Okirat száma: 1/2025/BÖVI

Módosító Okirat

**A Bölcsődei és Védőnői Igazgatóság Cegléd Város Önkormányzata által 2023. október 19. napján kiadott, 4/2023/BÖVI számú alapító okiratát az államháztartásról szóló 2011. évi CXCV. törvény 8/A. §-a alapján – Cegléd Város Önkormányzata Képviselő-testülete ……../2025. (III. 20.) Ök. határozatára figyelemmel – a következők szerint módosítom:**

1. **Az alapító okirat 4.2. pontja helyébe az alábbi rendelkezés lép:**

4.2. A költségvetési szerv főtevékenységének államháztartási szakágazati besorolása:

|  |  |  |
| --- | --- | --- |
|  | szakágazat száma | szakágazat megnevezése |
| 1 | 851030 | Bölcsődei ellátás |

Jelen módosító okiratot a törzskönyvi nyilvántartásba történő bejegyzés napjától kell alkalmazni.

Kelt: Cegléd, „időbélyegző szerint”

P.H.

Dr. Csáky András

polgármester

2. melléklet

Okirat száma: 2/2025/BÖVI

Alapító Okirat  
módosításokkal egységes szerkezetbe foglalva

**Az államháztartásról szóló 2011. évi CXCV. törvény 8/A. §-a alapján a Bölcsődei és Védőnői Igazgatóság alapító okiratát a következők szerint adom ki:**

**1. A költségvetési szerv  
megnevezése, székhelye, telephelye**

1.1. A költségvetési szerv

1.1.1. megnevezése: Bölcsődei és Védőnői Igazgatóság

1.1.2. rövidített neve: BÖVI

1.2. A költségvetési szerv

1.2.1. székhelye: 2700 Cegléd, Deák utca 3.

1.2.2. telephelyei:

|  |  |  |
| --- | --- | --- |
|  | telephely megnevezése | telephely címe |
| 1 | Bölcsődei és Védőnői Igazgatóság Deák Utcai Tagbölcsődéje | 2700 Cegléd, Deák utca 3., 3-18. ajtó |
| 2 | Bölcsődei és Védőnői Igazgatóság Dózsa György Úti Tagbölcsődéje | 2700 Cegléd, Dózsa György út 9. |
| 3 | Bölcsődei és Védőnői Igazgatóság Nefelejcs Utcai Tagbölcsődéje | 2700 Cegléd, Nefelejcs utca 15-17. |
| 4 | Ifjúság (iskolai) Egészségügyi Szolgálat | 2700 Cegléd, Rákóczi út 7. |
| 5 |  | 2700 Cegléd, Jászberényi út 9. |

**2. A költségvetési szerv  
alapításával és megszűnésével összefüggő rendelkezések**

2.1. A költségvetési szerv alapításának dátuma: 2007. 10. 01.

2.2. A költségvetési szerv alapítására, átalakítására, megszüntetésére jogosult szerv

2.2.1. megnevezése: Cegléd Város Önkormányzata

2.2.2. székhelye: 2700 Cegléd, Kossuth tér 1.

2.3. A költségvetési szerv jogelőd költségvetési szervének

|  |  |  |
| --- | --- | --- |
|  | megnevezése | székhelye |
| 1 | Cegléd Város Önkormányzatának Deák Téri Bölcsődéje | 2700 Cegléd, Deák tér 2. |
| 2 | Cegléd Város Önkormányzatának Dózsa György Úti Bölcsődéje | 2700 Cegléd, Dózsa György út 9. |

**3. A költségvetési szerv irányítása, felügyelete**

3.1. A költségvetési szerv irányító szervének

3.1.1. megnevezése: Cegléd Város Önkormányzatának Képviselő-testülete

3.1.2. székhelye: 2700 Cegléd, Kossuth tér 1.

3.2 A költségvetési szerv fenntartójának

3.2.1. megnevezése: Cegléd Város Önkormányzata

3.2.2. székhelye: 2700 Cegléd, Kossuth tér 1.

**4. A költségvetési szerv tevékenysége**

4.1. A költségvetési szerv közfeladata: A családban nevelkedő 3 éven aluli gyermekek napközbeni ellátása, szakszerű gondozása és nevelése. A gyermekek védelméről és a gyámügyi igazgatásról szóló 1997. évi XXXI. törvény 21. § (1) bekezdés *a)* pontja szerinti intézményi gyermekétkeztetés és *g)* pontja szerinti szünidei gyermekétkeztetés biztosítása. A 3-18 éves korosztály, valamint a 18 év feletti, középfokú nappali rendszerű iskolai oktatásban résztvevők megelőző jellegű, az egészségügyi alapellátás keretében szervezetett iskola-egészségügyi ellátása.

**4.2. A költségvetési szerv főtevékenységének államháztartási szakágazati besorolása:**

|  |  |  |
| --- | --- | --- |
|  | **szakágazat száma** | **szakágazat megnevezése** |
| **1** | **851030** | **Bölcsődei ellátás** |

4.3. A költségvetési szerv alaptevékenysége:

4.3.1 Cegléd Város Önkormányzata a gyermekjóléti alapellátás keretén belül, – a gyermekek napközbeni ellátása alaptevékenységként, – napos bölcsődei ellátást nyújt gyermekétkeztetéssel a családban nevelkedő 3 éven aluli gyermekek számára*,* valamint a kötelező egészségügyi alapellátási feladatok (Iskola-egészségügyi ellátás) ellátása, illetve a gyógyító-megelőző alapellátás szakmai munkáját segítő/támogató pszichológusi feladatok, a 0-18 évesek körében**.**

4.3.2 gazdálkodásával összefüggő jogosítványok: Az intézmény meghatározott pénzügyi gazdálkodási tevékenységét a Ceglédi Közös Önkormányzati Hivatal (továbbiakban: CKÖH) 2700 Cegléd, Kossuth tér 1. látja el. Székhelye: 2700 Cegléd, Kossuth tér 1.

4.4. A költségvetési szerv alaptevékenységének kormányzati funkció szerinti megjelölése:

|  |  |  |
| --- | --- | --- |
|  | kormányzati funkciószám | kormányzati funkció megnevezése |
| 1 | 074032 | Ifjúság – egészségügyi gondozás |
| 2 | 074054 | Komplex egészségfejlesztő, prevenciós programok |
| 3 | 104031 | Gyermekek bölcsődében és mini bölcsődében történő ellátása |
| 4 | 104035 | Gyermekétkeztetés bölcsődében, fogyatékosok nappali intézményében |
| 5 | 104036 | Munkahelyi étkeztetés gyermekek napközbeni ellátását biztosító intézményben |
| 6 | 104037 | Intézményen kívüli gyermekétkeztetés |

4.5. A költségvetési szerv illetékessége, működési területe: Cegléd város közigazgatási területe

**5. A költségvetési szerv szervezete és működése**

5.1. A költségvetési szerv vezetőjének megbízási rendje: A költségvetési szerv vezetőjét Cegléd Város Önkormányzatának Képviselő-testülete nevezi ki, bízza meg és menti fel nyilvános pályázat útján, legfeljebb öt évig terjedő határozott időtartamra. Az intézmény vezetője magasabb vezető beosztású közalkalmazott, aki felett a munkáltatói jogokat a Képviselő-testület, az egyéb munkáltatói jogokat a polgármester gyakorolja.

5.2. A költségvetési szervnél alkalmazásban álló személyek jogviszonya:

|  |  |  |
| --- | --- | --- |
|  | Foglalkoztatási jogviszony | jogviszonyt szabályozó jogszabály |
| 1 | Közalkalmazotti jogviszony | a közalkalmazottak jogállásáról szóló 1992. évi XXXIII. törvény |
| 2 | Munkaviszony | a munka törvénykönyvéről szóló 2012. évi I. törvény |
| 3 | Egészségügyi szolgálati jogviszony | az egészségügyi szolgálati jogviszonyról szóló 2020. évi C. törvény |

-------------

**II. Határozati javaslat**

**Cegléd Város Önkormányzatának Képviselő-testülete**

1.) Jóváhagyja 2025. április 1-jei hatállyal a Bölcsődei és Védőnői Igazgatóság (2700 Cegléd, Deák u. 3., a továbbiakban: BÖVI) módosításokkal egységes szerkezetbe foglalt Szervezeti és Működési Szabályzatát.

2.) Hatályon kívül helyezi a BÖVI 306/2023. (X.19.) Ök. határozattal jóváhagyott Szervezeti és Működési Szabályzatát az 1. pontban hivatkozott Szervezeti és Működési Szabályzatát hatályba lépésével egyidejűleg.

3.) Felhatalmazza a Polgármestert az alapdokumentum fenntartó nevében történő aláírására.

4.) Felhívja az Intézmény vezetőjét, hogy a Szervezeti és Működési Szabályzat végleges, aláírt változatának

4.1. egy eredeti példányát nyújtsa be nyilvántartás céljából a Ceglédi Közös Önkormányzati Hivatalhoz, továbbá

4.2. tartalmát ismertesse az Intézmény dolgozóival.

5.) Utasítja a Ceglédi Közös Önkormányzati Hivatalt a szükséges intézkedések megtételére.

Határidő: azonnal Felelős: Dr. Csáky András polgármester

A I. és II. határozatot kapják:

1./ Ceglédi Közös Önkormányzati Hivatal Szervezési Iroda – Helyben és általa:

2./ Bölcsődei és Védőnői Igazgatóság (2700 Cegléd, Deák u. 3.)

3./ Magyar ÁllamkincstárBudapesti és Pest Vármegyei Igazgatóság

4./ Ceglédi Közös Önkormányzati Hivatal - Pénzügyi iroda

5./ Irattár

**---------**

**III. Határozati javaslat**

**Cegléd Város Önkormányzatának Képviselő-testülete**

1.) Jóváhagyja 2025. április 1-jei hatállyal a Bölcsődei és Védőnői Igazgatóság (2700 Cegléd, Deák u. 3., a továbbiakban: BÖVI) módosításokkal egységes szerkezetbe foglalt Szakmai Programját.

2.) Hatályon kívül helyezi a BÖVI 307/2023. (X. 19.) Ök. határozattal elfogadott Szakmai Programját az 1. pontban hivatkozott Szakmai Program hatályba lépésével egyidejűleg.

3.) Felhívja az Intézmény vezetőjét, hogy a Szakmai Program végleges, aláírt változatának

3.1. egy eredeti példányát nyújtsa be nyilvántartás céljából a Ceglédi Közös Önkormányzati Hivatalhoz, továbbá

3.2. tartalmát ismertesse az Intézmény dolgozóival.

4.) Utasítja a Ceglédi Közös Önkormányzati Hivatalt a szükséges intézkedések megtételére.

Határidő: azonnal Felelős: Dr. Csáky András polgármester

Az II. és III. határozatról értesülnek:

1./ Ceglédi Közös Önkormányzati Hivatal Szervezési Iroda – Helyben és általa:

2./ Bölcsődei és Védőnői Igazgatóság (2700 Cegléd, Deák u. 3.)

4./ Ceglédi Közös Önkormányzati Hivatal - Pénzügyi iroda

5./ Irattár

-------------

**Az előterjesztést láttam:**

**Dr. Diósgyőri Gitta**

**címzetes főjegyző**